በወረርሽኙ ምክንያት ከሥራ መሰናበታቸው ለችግር እንደዳረጋቸው የወወክማ አሰልጣኞች ተናገሩ
አዲስ አበባ:- በኢትዮጵያ የወጣት ወንዶች ክርስቲያናዊ ማህበር (ወወክማ) የአካል ብቃት አሰልጣኞች በኮቪድ 19 (ኮሮና ቫይረስ) ወረርሽኝ ምክንያት ድንገት ከሥራ በመሰናበታቸው ምክንያት ለከፍተኛ ችግር መጋለጣቸውን ተናገሩ። 
ከሥራ የታገዱት በአዲስ አበባ ከተማ አዲስ ከተማ ቅርንጫፍ ጽህፈት ቤት አምስት አሰልጣኞች ሲሆኑ፤ ለዝግጅት ክፍሉ ቅሬታቸውን ያቀረቡት አቶ ተመስገን ይዘንጋው፣ ወይዘሪት አይናለም አበበና ማስተር ግርማ ባልቻ ናቸው።አሰልጣኞቹ ርዕስ በርዕስ ተደጋግፎ ማሳለፍ በሚገባ ክፉ ጊዜ ከሥራ መሰናበታቸው እጅግ እንዳሳዘናቸውና ድርጊቱ ከመተጋገዝ፣ ከመረዳዳትና ከመደጋገፍ ኢትዮጵያዊነት ባህል ጋር እንደሚቃረንም ተናግረዋል። 
አቶ ተመስገን፤ መጋቢት 22 ቀን 2012 ዓ.ም የተሰጣቸው ደብዳቤ ግልጽ ባይሆንም ደመወዝ መቋረጡንና ቅሬታቸውን በደብዳቤ ለብሔራዊ ወወክማ እንዲያስገቡ እንደተነገራቸው ገልፀዋል።የደብዳቤው መንፈስ በኮቪድ 19 ምክንያት ሥራ መቋረጡን እንደሚገልጽ በመጠቆም፤ ከተያዘው ወር ጀምሮ ደመወዝ እንደማይከፈላቸው መገንዘባቸውን ተናግረዋል። 
አቶ ተመስገን ወረርሽኙ ዓለም አቀፍ ችግር በመሆኑ ሌሎች ሠራተኞች ረፍት እንዲወስዱ ሲደረግ እነርሱ ተለይተው ከሥራ መሰናበታቸው ኢ-ሰብአዊ ተግባር በመሆኑ ድርጊቱን በማውገዝ ውሳኔው እንዲታረም ጠይቀው፤ ውሳኔው ቢፈፀም ቤተሰቦቻቸው ለችግር እንደሚጋለጡ፣ የዕለት ቀለብና ሌሎች ቀዳዳዎችን ለመሸፈን እንደሚቸገሩም ገልፀዋል። 
የኤሮቢክስ አሰልጣኟ ወይዘሪት አይናለም፤ ላለፉት አምስት ዓመታት በሰላማዊ ሁኔታ በማህበሩ ስታገለግል ቆይታ በእንዲህ አይነት ችግር ወቅት ከሥራ መባረሯ ተገቢ እንዳልሆነና የአካል ብቃት ስልጠና በመስጠት በከፍተኛ መስዋዕትነት ለማህበሩ የገቢ ምንጭ እንደነበረች ተናግራለች። 
ወይዘሪት አይናለም ለኢኮኖሚ ችግር መዳረጓንና የምትረዳውን ቤተሰቧን ለችግር ማጋለጧን ተቁማ ‹‹የምንተማመንበት፣ ቤታችን የምንለው ወወክማ በእዚህ ወቅት ሊደግፈን ሲገባው በተቃራኒው ደመወዝ ማቋረጡ አሳዛኝም አስከፊም ነው›› ብላለች። 
ማስተር ግርማ በበኩሉ በቴኳንዶ አሰልጣኝነት ለ20 ዓመታት ማገልገሉን ጠቅሶ፤ በእዚህ ዓመታት ውስጥ በፍቃደኛነት በነፃ ለስምንት ዓመታት ቢያገለግልም ባልታሰበና በድንገተኛ ሁኔታ ደመወዝ ተቋርጧል በሚል የተላለፈው ውሳኔ ተገቢ እንዳልሆነ ተናግሯል።ሌሎች ሠራተኞች ደመወዝ እየተከፈላቸው እነርሱ ተለይተው ከሥራ እንዲሰናበቱ መደረጉም እንደሳዘነው ገልጿል ። 
ማስተር ግርማ ‹‹በሽታው በዓለም የመጣ ነው።ሰው በሚተዛዘንበትና በሚደጋገፍበት ሰዓት እንዲህ አይነት የጭካኔ ተግባር በመፈፀሙ በጣም አዝኛለሁ፤ ባለትዳር፣ የቤተሰብ አስተዳዳሪና ልጅ አሳዳጊ በመሆኔና ገቢዬ በመቋረጡም ችግር ውስጥ ወድቄያለሁ›› ብሏል። 
የአዲስ ከተማ ወወክማ ቅርንጫፍ ጽህፈት ቤት ዳይሬክተር አቶ ተስፋዬ ገብሬ፤ በሳምንት ሦስት ቀናት በየቀኑ ለአንድ ሰዓት የሚሰሩ የትርፍ ሰዓት የስፖርት አሰልጣኞች መሆናቸውን ጠቁመው፤ ግብረ ሰናይ ድርጅት በመሆኔ ማድረግ ያለብኝን አድርጌያለሁ።የሚከፈል የለም፣ የበጀት እጥረት ገጥሟል፡ ማህበሩ ቋሚ መተዳደሪያ የለውም፣ የሚተዳደረው ማህበርተኞች በሚያዋጡት ገንዘብ ነው፤ ወደ ብሔራዊ ጽህፈት ቤት ሄደው ቀጣዩን ሁኔታ ማወቅ ይችላሉ ›› ብለዋል። 
ቅጥርና ስንብት የሚከናወነው በብሔራዊ ጽህፈት ቤቱ ነው ያሉት አቶ ተስፋዬ፤ እርሳቸው ሥራ መቋረጥን፣ ማገድን፣ ቅጣትንና ሌሎች ነገሮችን እንደሚያካሂዱም ተናግረዋል። 
የብሔራዊ ወወክማ ጽህፈት ቤት ኃላፊ አቶ ዳግማዊ ሰላምሳ በበኩላቸው፤ ወደብዙሃን መገናኛ ከመሄዳቸው አስቀድመው ከቅርንጫፍ ጽህፈት ቤቱ የደረሳቸውን ውሳኔ ለብሔራዊ ጽህፈት ቤቱና በየደረጃው ላለው መዋቅር ተገቢ ጥያቄ ማቅረብ ይገባቸው ነበር ብለዋል። 
አንዳንዶቹ አሰልጣኞች ሌላ ቦታ ቋሚ ሥራ ያላቸው መሆናቸውን ጠቁመው፤ ደብዳቤያቸውን ይዘው አሰራሩን አክብረው አቤቱታቸውን ለብሔራዊ ጽህፈት ቤት ሊያቀርቡ ይገባል ብለዋል።በማኔጅመንት ታይቶ ተገቢነቱ ተመርምሮ ምላሽ እንደሚሰጥም ነው የገለፁት። 
የማህበሩ የቦርድ ሰብሳቢ አቶ ይርጋ ገብረእግዚአብ ሔር በበኩላቸው፤ ወረርሽኙን ለመከላከል በማሰብ የማህበሩ የቴክኒክና ሙያ ማሰልጠኛ ተቋማት፣ የስፖ ርት ማዕከላትና ትምህርት ቤት ለጥንቃቄ ሲባል የተለ ያዩ የስፖርት ማዘውተሪያዎችን ማህበሩ መዝጋቱን አስታው ሰዋል። 
አሁን በተነሳው መልኩ የሠራተኞቹ ውል መቋረጥ የማኔጅመንት ውሳኔ እንጂ የቦርዱ አለመሆኑን ጠቁመዋል። እንዲህ አይነት አጋጣሚ ሲከሰት ሠራተኞቹ በየደረጃው እስከቦርድ ድረስ እንዲታይላቸው የሚያቀርቡበት አሠራር መኖሩን፤ በእዚህ ደረጃ የተነሳውን አቤቱታ አስመልክቶ ለቦርዱ የቀረበ ቅሬታ አለመኖሩን ተናግረዋል። 
የማህበሩ ዋናው የገቢ ምንጭ ዕርዳታ መሆኑን ያነሱት አቶ ይርጋ፤ የጀርመን፣ የካናዳና የአሜሪካ ወወክማ ማህበራት የሚደጉሙት እንደሆነ ጠቁመው፤ አሁን ችግር ላይ በመሆናቸው የሚልኩትን ገንዘብ እንደሚቀንሱ ማሳወቃቸውን ተናግረዋል።የማኔጅመንቱ ውሳኔ ምናልባት ከእዚህ ጋር የተያያዘ ሊሆን እንደሚችልም አክለዋል። 
ገቢ አሽቆልቁሎ ከሆነም ከሠራተኞች ጋር በመግባባትና ምክንያቱን በማስረዳት ሊሆን እንደሚገባ ጠቅሰው፤ ምናልባት ደመወዝ መክፈል የማይቻልበት ደረጃ ቢደረስ በግማሽ ደመወዝ የመቀነስ፣ ከዛ በኋላም ደመወዝ የማይከፈል ከሆነ አስቀድሞ በማሳወቅ ሊሆን ይገባል፤ ድንገት ከተቋረጠና በተግባቦት ችግር ከሆነም በቀጣይ እንደሚታይ ገልፀዋል። 
ማህበሩ በኢትዮጵያ ከተመሠረተበት 1940 ዓ.ም ጀምሮ በተለይ ወጣቶች አዕምሯቸው እንዲጎለብት፣ በመንፈስ እንዲጠነክሩና በአካል እንዲዳብሩ በማድረግ በትምህርት፣ በስፖርትና በኪነጥበብ መስክ በርካታ ሥራዎች ማከናወኑ ይታወቃል።አዲስ ዘመን ሚያዝያ 7/2012 ዘላለም ግዛው